รัฐมนตรีว่าการกระทรวงศึกษาธิการ รับทดสอบระบบออนแอร์ ออนไลน์ รองรับหากสถานการณ์โควิดทำโรงเรียนไม่สามารถเปิดได้
รัฐมนตรีว่าการกระทรวงศึกษาธิการ รับทดสอบระบบออนแอร์ ออนไลน์ รองรับหากสถานการณ์โควิดทำโรงเรียนไม่สามารถเปิดได้ นายณัฏฐพล ทีปสุวรรณ รัฐมนตรีว่าการกระทรวงศึกษาธิการ กล่าวว่า จากการทดสอบเปิดทำการเรียนการสอนแบบออนแอร์ ด้วยระบบการศึกษาทางไกลผ่านดาวเทียม(DLTV) เพื่อเตรียมระบบให้พร้อมก่อนเปิดภาคเรียนจริง 1 ก.ค.นี้ โดยอยู่ระหว่างดูรายละเอียดการปล่อยสัญญาณของทุกช่อง ทุกชั้นเรียนว่ามีปัญหาอะไรบ้าง เด็กนักเรียนและผู้ปกครองที่ร่วมทดสอบสามารถแจ้งทุกปัญหาที่เจอมายังกระทรวงศึกษาธิการได้ทันที เพื่อนำสู่การแก้ไข โดยจากการทดสอบตั้งแต่วันจันทร์ที่ผ่านมาปัญหาส่วนใหญ่ที่พบคือเรื่องอุปกรณ์รับสัญญาณ มีส่วนที่ไม่มีโทรทัศน์ (TV) และมีส่วนที่ใช้อุปกรณ์ดิจิทัลดู TV online แทน ทำให้เกิดความกดดันในระบบ ซึ่งได้ดำเนินการแก้ไขแล้ว ทั้งนี้ย้ำจัดการศึกษายังยึดหลักเปิดเรียนที่โรงเรียนเป็นหลักก่อน แต่ต้องดูสถานการณ์โควิด-19 ของแต่ละพื้นที่ด้วย หากแห่งใดเปิดโรงเรียนไม่ได้ก็ยังจะเปิดเทอมตามกำหนดโดยเน้นการเรียนรูปแบบออนแอร์ คือเรียนผ่าน TV และเสริมด้วยระบบการเรียนแบบออนไลน์ ในหลักสูตรที่ต้องใช้การสื่อสาร 2 ทาง แต่มั่นใจหากสถานการณ์โควิด-19 ยังเป็นเหมือนปัจจุบัน ก็จะสามารถเปิดการเรียนการสอนที่โรงเรียนได้แต่ทั้งหมดต้องอยู่ภายใต้มาตรการความปลอดภัยของกระทรวงสาธารณสุข ซึ่งกระทรวงศึกษาธิการ จะจัดทำแนวทางการเปิดเรียนอย่างปลอดภัย เสนอ ศบค.สำหรับความพร้อมด้านบุคคลากรทางการศึกษา นายณัฏฐพล ทีปสุวรรณ รับว่ากังวลจำนวนครูที่มีอยู่กับภาระงานที่เพิ่มขึ้น ซึ่งได้ออกมาตรการผ่อนเบาภาระครู ด้วยการลดการประเมินเรื่องต่างๆ ลดกิจกรรมรวมตัวคนหมู่มาก คาดจะช่วยให้ครูมีเวลามากขึ้น อย่างไรก็ตามยังคงต้องเพิ่มบุคลากรตามความเหมาะสม ซึ่ง ครม.ได้อนุมัติงบประมาณสำหรับจัดจ้างคนไม่มีงานทำช่วงโควิด-19 มาเป็นผู้ช่วยครู ซึ่งต้องมีการสรรหาคนที่ตรงตามความต้องการมาช่วยแบ่งเบาภาระครูต่อไป โดยช่วง 2 สัปดาห์นี้ ให้แต่ละพื้นที่จัดทำข้อมูลอัตราและคุณสมบัติที่ต้องการเพื่อจัดทำแนวทางสรรหาที่เหมาะสมต่อไป